DÔVODOVÁ SPRÁVA 

A. Všeobecná časť

Návrh nariadenia vlády Slovenskej republiky o poskytovaní príspevku za ubytovanie odídenca sa predkladá na základe § 36a zákona č. 480/2002 Z. z. o azyle a o zmene a doplnení niektorých zákonov v znení neskorších predpisov.

 	Návrhom nariadenia sa ustanovuje postup pri vyplácaní príspevku za ubytovanie odídenca v súvislosti so situáciou na Ukrajine (ďalej len „príspevok za ubytovanie“). Výška príspevku za ubytovanie sa bude vyplácať v závislosti od veku ubytovaných osôb, pričom za maloleté osoby do 15 rokov bude tento príspevok vyplácaný v polovičnej výške. Návrhom nariadenia sa tiež ustanovujú náležitosti zmluvy o poskytnutí ubytovania odídencom. V súlade so zásadou rýchlosti a hospodárnosti konania bol spracovaný vzor takejto zmluvy, aby pracovníci obcí nemuseli študovať individuálne spracované zmluvy o ubytovaní odídenca.   

Návrh nariadenia má negatívne vplyvy na rozpočet verejnej správy, nemá vplyvy 
na podnikateľské prostredie, vplyvy na životné prostredie, vplyvy na informatizáciu spoločnosti, vplyvy na služby verejnej správy pre občana, ani sociálne vplyvy a vplyvy na manželstvo, rodičovstvo a rodinu. 

Návrh nariadenia je v súlade s Ústavou SR, ústavnými zákonmi SR a nálezmi Ústavného súdu SR, platným právnym poriadkom SR, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie. 






B. Osobitná časť

K § 1 
Navrhuje sa výška poskytnutého príspevku za ubytovanie odídenca, pričom za dieťa do 15 rokov veku sa bude poskytovať príspevok v polovičnej výške.

K § 2
Toto ustanovenie ustanovuje náležitosti zmluvy o ubytovaní odídenca vrátane jej príloh. Prílohou zmluvy bude aj doklad vydaný Slovenskou republikou preukazujúci, že sa skutočne jedná o osobu so štatútom dočasného útočiska. Taktiež sa ustanovuje, kde bude zverejnený vzor zmluvy o poskytnutí ubytovania odídencovi. 

K § 3
Ustanovuje sa spôsob poskytovania príspevku za ubytovanie odídenca. Ak oprávnená osoba nemá zriadený účet v banke, príspevok sa bude poskytovať v hotovosti.

K § 4
Ustanovuje sa, do kedy si bude môcť oprávnená osoba uplatniť príspevok za ubytovanie odídenca. 

K § 5
Ustanovuje sa účinnosť nariadenia vlády dňom vyhlásenia, aby bolo možné čo najskôr vyplatiť oprávneným osobám príspevok za ubytovanie odídencov, keďže odídenci už sú na území Slovenskej republiky a obyvatelia Slovenska im už poskytujú ubytovanie.

